Diari Oficial de la Generalitat Valenciana


Sumari del DOGV 7196, del 21-01-2014 (2014/357)

RESOLUCIÓ de 16 de desembre de 2013, del conseller de Sanitat, per la qual es constituïx la Comissió Tecnicodirectiva per a l'elaboració i desenrotllament del IV Pla de Salut de la Comunitat Valenciana.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7196

Data del DOGV
:   21-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/357


Data del document
:   16-12-2013

Organisme emissor
:   Conselleria de Sanitat

Tipus de document
:   Resolució

RESOLUCIÓ de 16 de desembre de 2013, del conseller de Sanitat, per la qual es constituïx la Comissió Tecnicodirectiva per a l'elaboració i desenrotllament del IV Pla de Salut de la Comunitat Valenciana. [2014/357]  
D'acord amb la Llei 3 2003/, de 6 de febrer, de la Generalitat d'Ordenació Sanitària de la Comunitat Valenciana, el Pla de Salut és l'instrument estratègic de planificació i programació del sistema sanitari valencià. Partint de l'anàlisi de la situació de salut de la població, té la missió d'arreplegar i valorar les necessitats de salut i establir les prioritats i els objectius bàsics de la política sanitària, durant el termini de vigència que s'hi determine.  
Per Acord del Consell de 20 de maig de 2011, es va aprovar el III Pla de Salut per a desenrotllar les apostes estratègiques 2010-2013, centrades a fomentar la participació, informació i comunicació; garantir la sostenibilitat; protegir, previndre i promoure la salut; atendre la cronicitat, aplicar les noves tecnologies en la salut i considerar l'equitat en salut.  
Una vegada finalitzat el període de vigència i avaluats els objectius marcats en eixe pla, la conselleria amb competències en sanitat proposa desenrotllar una planificació estratègica adaptada a l'actual context demogràfic, socioeconòmic i sanitari, per mitjà de la formulació i desenrotllament del IV Pla de Salut. De forma alineada amb les directrius i propostes que emanen dels organismes competents i experts de l'àmbit estatal i europeu, este nou pla posa el seu horitzó en l'èxit d'objectius de salut en 2020. Pren com a referents clau, l'Informe sobre els determinants de salut de l'OMS, l'Estratègia Salut 2020 per a la Regió Europea i el Programa de salut per al creixement 2014-2020 del Parlament Europeu i el Consell.  
La coordinació, el seguiment i l'avaluació del IV Pla de Salut s'emmarca en el context del compliment de les funcions que té encomanades la direcció general amb competències en salut pública, a través del servici amb competències en la coordinació i elaboració del Pla de Salut.   
  
Per tant, es fa necessària la constitució d'una comissió tecnicodirectiva, com a òrgan consultiu per a l'elaboració i desenrotllament del IV Pla de Salut de la Comunitat Valenciana.   
Per tot això, i d'acord amb les competències que m'atribuïx l'article 4 del Decret 191/2012, de 21 de desembre del Consell, pel qual s'aprova el Reglament Orgànic i Funcional de la Conselleria de Sanitat, resolc:  
  
  
Primer  
Es constituïx la Comissió Tecnicodirectiva per a l'elaboració i desenrotllament del IV Pla de Salut de la Comunitat Valenciana.  
  
Segon  
Els membres integrants de la Comissió Tecnicodirectiva del IV Pla de Salut de la Comunitat Valenciana seran nomenats per la persona titular de la secretaria autonòmica de la conselleria amb competències en sanitat per un període de tres anys i podran ser reelegits.  
La Comissió Tecnicodirectiva del IV Pla de Salut de la Comunitat Valenciana estarà integrada pels membres següents:  
- Presidència: la persona titular de la direcció general amb competències en matèria de salut pública. En cas de vacant, absència o malaltia, o una altra causa legal, el titular de la presidència serà substituït pel titular de la vicepresidència.  
- Vicepresidència: la persona titular de la subdirecció general que substituïsca el titular de la direcció general amb competències en salut pública, segons el reglament orgànic i funcional vigent.  
- Secretaria: la persona titular del servici amb competències en la coordinació i elaboració del Pla de Salut. Igualment el president podrà cessar i nomenar substitut en cas de vacant, absència o malaltia del secretari d'entre els membres de la comissió procedents de la direcció general amb competències en matèria de salut pública.  
Vocals   
- Un vocal proposat per la persona titular del Gabinet de la conselleria amb competències en sanitat.  
- Tres vocals de la direcció general amb competències en matèria de salut pública, un proposat per l'òrgan amb competències en epidemiologia, un proposat per l'òrgan amb competències en promoció de la salut i prevenció de la malaltia i un proposat per l'òrgan amb competències en protecció de la salut.  
- Un vocal proposat per l'òrgan amb competències en matèria de sistemes d'informació sanitària.  
- Un vocal de la direcció general amb competències en matèria d'assistència sanitària.  
- Un vocal de la direcció general amb competències en matèria de farmàcia i productes farmacèutics.  
- Un vocal de la direcció general amb competències en matèria d'ordenació, avaluació, investigació, qualitat i atenció al pacient.  
- Un vocal de la direcció general amb competències en matèria de recursos econòmics.  
- Un vocal de l'òrgan amb competències en matèria de formació de la conselleria amb competències en sanitat, a proposta de la Subsecretaria.   
- Un vocal de l'estructura perifèrica de salut pública, a proposta de la direcció general de què depén.  
- Un vocal de l'estructura perifèrica d'assistència especialitzada, a proposta de la direcció general de què depén.  
- Un vocal de l'estructura perifèrica d'atenció primària, a proposta de la direcció general de què depén.  
  
Tercer  
Són funcions de la Comissió Tecnicodirectiva.  
- Conéixer el pla de treball i la metodologia per a l'elaboració del Pla de Salut.  
- Orientar sobre la composició del grup tècnic de la conselleria amb competències en sanitat que participarà en la formulació dels objectius i que col·laborarà en l'impuls, seguiment i avaluació continuada durant el període de vigència del Pla de Salut.  
- Conéixer l'esborrany definitiu del Pla de Salut, previ a la seua remissió per a aprovació per l'òrgan competent.  
- Aconsellar accions per a la divulgació, implantació i avaluació continuada del Pla de Salut.   
  
Quart  
La Comissió Tecnicodirectiva es reunirà, amb caràcter ordinari, amb periodicitat anual. A proposta de la persona titular de la presidència, podran convocar-se reunions extraordinàries, quan així ho demande la importància o urgència dels temes a tractar.  
  
Quint  
La pertinença a la Comissió Tecnicodirectiva no donarà lloc a cap retribució, excepte les dietes o indemnitzacions que puguen correspondre, d'acord amb la normativa vigent.  
  
Sexta  
Per a tot allò no previst en esta resolució caldrà ajustar-se al que disposa el règim jurídic per a òrgans col·legiats previst en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
Sèptima  
Publicar la resolució en el Diari Oficial de la Comunitat Valenciana.  
  
València., 16 de desembre de 2013.- El conseller de Sanitat: Manuel Lombart Fuertes.